อสป.องค์กรโปร่งใส-มีคุณธรรม ปลื้ม ป.ป.ช. ให้คะแนน ITA 92.29
องค์การสะพานปลายิ้มรับความสำเร็จอีกขั้น ปี 64 ป.ป.ช.ประกาศผลคะแนนการประเมินคุณธรรมและความโปร่งใสในการดำเนินงานของหน่วยงานให้ถึง 92.29 อยู่ในระดับ A
31 ส.ค. 2564

ผู้สื่อข่าวรายงานว่า สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ประกาศผลคะแนนการประเมินคุณธรรมและความโปร่งใสในการดำเนินงานของหน่วยงานภาครัฐ (ITA) ประจำปีงบประมาณ พ.ศ. 2564 จำนวน 8,300 หน่วยงานรัฐ เมื่อวันที่ 26 สิงหาคม 2564 ที่ผ่านมา พบว่าองค์การสะพานปลา (อสป.) หรือ FISH MARKETING ORGANIZATION (FMO) ได้รับคะแนน 92.29 อยู่ในระดับ A เป็นคะแนนที่สูงที่สุด จากเดิมที่ปี 2562 องค์การสะพานปลาเคยได้คะแนน 79.99 อยู่ในระดับ B และปี 2563 เคยได้คะแนน 65.07 อยู่ในระดับ Cโดยนายปรีดา ยังสุขสถาพร ผู้อำนวยการองค์การสะพานปลา (อสป.) หรือ FISH MARKETING ORGANIZATION (FMO) เปิดเผยว่า คะแนนการประเมินคุณธรรมและความโปร่งใสที่ได้รับเพิ่มสูงขึ้นในปี 2564 นี้ เป็นผลมาจาก อสป.ได้มีการเปิดเผยข้อมูลผ่านหน้าเว็บไซต์ www.fishmarket.co.th ขององค์กรอย่างโปร่งใส มีมาตรการ การดำเนินงานส่งเสริมคุณธรรมและความโปร่งใสภายในหน่วยงาน รวมถึงมีการนำข้อมูลในปี 2563 มาวิเคราะห์ ปรับปรุง แก้ไขให้ถูกต้อง“ผมรู้สึกภูมิใจมาก ที่ อสป.สามารถทำได้ และเชื่อมั่นว่าจากนี้ไป เราจะทำให้ดีขึ้นเรื่อยๆ มีคะแนนสูงขึ้นเรื่อยๆ ซึ่งครั้งนี้ก็ต้องขอขอบคุณคณะกรรมการ ผู้บริหาร พนักงาน ผู้มีส่วนได้ส่วนเสีย ผู้ใช้บริการ และผู้ค้าทุกคนที่ให้ความร่วมมือ และเชื่อมั่นในความโปร่งใสของ อสป. แต่อย่างไรก็ตามผม ในฐานะหัวเรือใหญ่ ผู้อำนวยการองค์การสะพานปลา เป้าหมายของผมจะพยายามทำให้ดีขึ้น มุ่งเน้นในเรื่องของคุณธรรม จริยธรรม และทำทุกอย่างให้โปร่งใส ถูกต้องมากที่สุด”


สำหรับกลยุทธ์ที่จะทำให้ประสบความสำเร็จได้ คือ ผู้บริหาร และพนักงานทุกคน รวมถึงผู้ค้าต้องเข้าใจในเรื่องของ คุณธรรม จริยธรรม และทำทุกอย่างให้โปร่งใส หากไม่เข้าใจ ก็ไม่เกิดความเชื่อมั่น และไม่ปฏิบัติตาม การจะทำอะไรให้ประสบความสำเร็จ ถึงเป้าหมาย ต้องเกิดจากความเข้าใจ และเดินไปในทิศทางเดียวกัน ขณะเดียวกันก็ต้องรักษามาตรฐานการบริหารจัดการองค์กรที่ดี มีคุณธรรม จริยธรรม และความโปร่งใสด้วย เพื่อให้เกิดความเชื่อมั่นกับสังคม